Næsten præcis to måneder efter, at det første togsæt ankom til Odense fra fabrikken i Berlin, kørte et af letbanetogene ud på offentlig vej tirsdag formiddag.

I krydset mellem Hestehaven og Munkebjergvej kunne projektchef for togsættene, Thomas Gram Rasmussen, se toget med navnet ”Brunneren” køre stille og roligt over krydset og ind på den teststrækning på Hestehaven, som vil blive benyttet i den første fase.

- Det er helt fantastisk at se det køre uden for kravlegården i testcentret. Når vi bevæger os udenfor, er der jo nogle helt andre ting at tage højde for, sagde Thomas Gram Rasmussen, der jublede sammen med kommunikationschef Benthe Vestergård, da toget kørte over Munkebjergvej på slaget 11.

- Det kan godt være, at man ikke kan se det på mig, men det er altså stort. Det er en meget speciel følelse, sagde Thomas Gram Rasmussen.